Pa skerts oor duidelike opdragte vir etes(Foto: vurolx/Reddit) ŉ Man wie se vrou onlangs teruggekeer het werk toe, het op sosiale media gedeel hoe sy presiese opdragte gegee het om aandetes vir hom makliker te maak. Hy skerts en sê hy vermoed sy vrou dink hy is ŉ “idioot”. Vir talle ouers kan dit moeilik wees om iemand anders te vertrou om die kinders se aandete gereed te kry. Dié pa het lekker gelag vir sy vrou se boodskappe op die kinders se bordjies. Die blou bordjie het ŉ groot afskorting met die nota “vier ‘dino nuggets’ en twee soortgelyke afskortings vir mielies en “oorskiet rice-a-roni of bone”. Die bord het selfs ŉ klein houertjie vir tamatiesous en heuningmosterd. Die pienk bordjie is ook in drie gedeel met een vir “mielies en ertjies (stoom in die groen stoomkoker)”, een vir “oorskiet rys, warm gemaak” en ŉ derde vir frikkadelle. Daar is ook ŉ houertjie vir tamatiesous. Die pa het die foto’s op Reddit gedeel en geskerts: “My vrou het pas teruggekeer werk toe en sy dink ek is ŉ idioot.” Hy erken later: “As sy nie die briefies gelos het nie, sou alles op die bord beland het, maar waarskynlik nie in die ‘regte’ afskortings nie.” Hy voeg by sy twee kinders, onderskeidelik twee en vyf jaar oud, het verskillende allergieë en sy jongste kan nie suiwel, soja of sonneblom eet nie. “Dit sal wonderlik wees as ons net een ete kon maak, maar die twee kinders het verskillende en erge allergieë. So ons moet uiteindelik elke keer drie verskillende disse maak. Soms kan ons regkom met twee disse.” In reaksie op diegene wat wou weet hoe alles afgeloop het, het hy gelag en gesê: “Dit het alles vlot verloop, maar ek het glo die verkeerde temperatuur gehad vir sommige van die disse.” Daar is ook talle gebruikers wat baie beïndruk is met die ma se organisasie en hulle het simpatie met haar angs om van haar kinders af weg te wees. “Sy dink nie jy is ŉ idioot nie. Hierdie is geniaal. Sy weet kinders kan moeilike klante wees wanneer dit by kos kom en het bloot die absolute frustrasie van etenstyd-drifbuie en ŉ rits vrae voorkom,” het een vrou in die kommentaar bygevoeg. Nog iemand voeg by: “Alhoewel hy grappenderwys gedink het dit is sy vrou se manier om te dink hy is ŉ idioot, kan hy dit eerder beskou dat sy vrou soveel vir hom omgee dat sy sy lewe so maklik as moontlik wil maak.”